題納甲圖
作者：方回
朝代：宋

paragraphs: 朝有讀書客，過我携酒壺。
問我參同契，汝亦嘗讀諸。
虞翻納甲法，即是先天圖。
伯陽竊其秘，靜夜觀蟾蜍。
初八二十三，艮兌丙丁殊。
上弦進火候，下弦退陰符。
望盈仰乾蓋，晦滅俯坤輿。
震巽庚辛對，坎離戊己俱。
朔旦之日中，交媾水火爐。
彭曉彼何人，嘵嘵爭魯魚。
可惜非易學，欲飛血肉軀。
借易弄丹術，鄒訢曷不誅。